Ehdotus neuvoston päätökseksi lisäpöytäkirjan tekemisestä Euroopan yhteisön ja Slovenian tasavallan väliseen kuljetusalan sopimukseen /* KOM/96/0544 lopull. - CNS 96/0261 */



Virallinen lehti nro C 369 , 07/12/1996 s. 0005



Ehdotus neuvoston päätökseksi lisäpöytäkirjan tekemisestä Euroopan yhteisön ja Slovenian tasavallan väliseen kuljetusalan sopimukseen (96/C 369/04) KOM(96) 544 lopull. - 96/0261(CNS) (Komission esittämä 31 päivänä heinäkuuta 1996) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 75 artiklan yhdessä 228 artiklan 2 kohdan ensimmäisen virkkeen ja 228 artiklan 3 kohdan ensimmäisen alakohdan kanssa, ottaa huomioon komission ehdotuksen, ottaa huomioon Euroopan parlamentin lausunnon, sekä katsoo, että 5 päivänä huhtikuuta 1993 allekirjoitetussa Euroopan yhteisön ja Slovenian tasavallan välisessä kuljetusalan sopimuksessa ja erityisesti sen 12 artiklan 2 kohdassa annetaan Slovenian raskaille tavarankuljetusajoneuvoille rajoittamaton kauttakulkuoikeus koko yhteisössä, Itävallan, Suomen ja Ruotsin liittymisestä Euroopan unioniin tehtyyn asiakirjaan liitetyssä pöytäkirjassa N:o 9, joka koskee maantie- ja rautatieliikennettä sekä yhdistettyjä kuljetuksia Itävallassa, ja erityisesti sen 11 ja 14 artiklassa vahvistetaan erityinen järjestely kauttakulkuliikenteeseen Itävallan läpi käytettäville yhteisön raskaille tavarankuljetusajoneuvoille, on tarpeen turvata kauttakulkuliikenteeseen Itävallan läpi käytettävien yhteisön ja Slovenian raskaiden tavarankuljetusajoneuvojen syrjimätön kohtelu 1 päivästä tammikuuta 1995, ja olisi hyväksyttävä Brysselissä . . . päivänä . . . kuuta 1996 allekirjoitettu lisäpöytäkirja Euroopan yhteisön ja Slovenian väliseen kuljetusasalan sopimukseen, ON PÄÄTTÄNYT SEURAAVAA: 1 artikla Hyväksytään yhteisön puolesta lisäpöytäkirja Euroopan yhteisön ja Slovenian väliseen kuljetusalan sopimukseen. Pöytäkirjan teksti on tämän päätöksen liitteenä. 2 artikla Neuvoston puheenjohtaja tekee pöytäkirjan 3 artiklassa määrätyn ilmoituksen yhteisön puolesta. LISÄPÖYTÄKIRJA Euroopan yhteisön ja Slovenian tasavallan väliseen kuljetusalan sopimukseen EUROOPAN YHTEISÖ ja SLOVENIAN TASAVALTA, jotka ottavat huomioon 5 päivänä huhtikuuta 1993 allekirjoitetun Euroopan yhteisön ja Slovenian tasavallan välisen kuljetusalan sopimuksen ja erityisesti sen 12 artiklan 2 kohdan, ottavat huomioon Itävallan, Suomen ja Ruotsin Euroopan yhteisöön liittymisestä tehtyyn asiakirjaan liitetyn pöytäkirjan N:o 9 ja erityisesti sen 11 ja 14 artiklan, katsovat, että on tarpeen turvata kauttakulkuliikenteeseen Itävallan läpi käytettävien yhteisön ja Slovenian raskaiden tavarankuljetusajoneuvojen syrjimätön kohtelu 1 päivästä tammikuuta 1995, ja katsovat, että aiheellisen siirtymäkauden avulla saadaan aikaa tarvittaviksi osoittautuviin uusiin määräyksiin mukautumiselle, OVAT PÄÄTTÄNEET SEURAAVAA: 1 artikla Täydennetään yhteisön kautta tapahtuvien Slovenian kauttakuljetusten osalta 12 artiklan määräyksiä lisäämällä 2a) kohta seuraavasti: "2a) Poiketen siitä, mitä 2 kohdassa määrätään, seuraavia määräyksiä sovelletaan Slovenian kauttakuljetuksiin Itävallan läpi: 1. Slovenian kauttakuljetusten osalta säilytetään 1 päivästä tammikuuta 1995 31 päivään joulukuuta 1996 järjestely, joka on samanlainen kuin 4 päivänä joulukuuta 1993 allekirjoitetun Itävallan ja Slovenian kahdenvälisen sopimuksen mukainen järjestely. 2. Sen estämättä, mitä 1 kohdassa määrätään, ja viimeistään 31 päivänä heinäkuuta 1996 toteutetaan aiheelliset toimenpiteet, jos 22 artiklassa määrätty yhteisö-Slovenia-liikennekomitea havaitsee, että 1 kohdan mukaisen järjestelyn soveltaminen johtaa syrjintään kauttakulkuliikenteeseen Itävallan läpi käytettävien Slovenian raskaiden tavarankuljetusajoneuvojen ja EY:n raskaiden tavarankuljetusajoneuvojen välillä. 3. Tammikuun 1 päivästä 1997 alkaen sovelletaan ekopistejärjestelmää, joka on samanlainen kuin Itävallan liittymisestä Euroopan unioniin tehtyyn asiakirjaan liitetyssä pöytäkirjassa N:o 9 olevassa 11 artiklassa määrätty järjestelmä. Ekopisteiden laskentatavasta ja niiden hallintoa ja valvontaa koskevista yksityiskohtaisista säännöistä ja menettelyistä on sovittava hyvissä ajoin sopimuspuolten välisenä kirjeenvaihtona ja niiden on oltava edellä mainitussa pöytäkirjassa N:o 9 olevan 11 artiklan ja 14 artiklan 2 kohdan mukaisia." 2 artikla 1. Tätä pöytäkirjaa sovelletaan 31 päivään joulukuuta 2003. 2. Jos Euroopan unionin neuvosto tekee päätöksen edellä mainitussa pöytäkirjassa N:o 9 olevan 11 artiklan 3 ja 4 kohdan perusteella, yhteisö-Slovenia-liikennekomitea päättää yksityiskohtaisista säännöistä, jotka koskevat tästä päätöksestä johtuvan järjestelmän soveltamista Slovenian kauttakulkuliikenteeseen Itävallan läpi. 3 artikla 1. Tämä pöytäkirja laaditaan kahtena kappaleena saksan, englannin, tanskan, espanjan, suomen, ranskan, kreikan, italian, hollannin, portugalin, ruotsin ja slovenian kielellä jokaisen tekstin ollessa yhtä todistusvoimainen. 2. Tämä pöytäkirja tehdään sopimuspuolten omien menettelyjen mukaisesti. Se tulee voimaan heti, kun sopimuspuolet ovat ilmoittaneet toisilleen tätä varten tarvittavien menettelyjen suorittamisesta. 3. Tätä pöytäkirjaa sovelletaan 1 päivästä tammikuuta 1995. Julistus 1 artiklan 3 kohdasta Yhteisön valtuuskunta sitoutui liittämään Slovenian läheisesti mukaan siihen työhön, jota yhteisössä toteutetaan Itävallan liittymisasiakirjan pöytäkirjassa N:o 9 olevan 11 artiklan mukaisesti ekopistejärjestelmän elektronisen valvontajärjestelmän täytäntöön panemiseksi. Molemmat valtuuskunnat sopivat siitä, että vaikka Slovenian ekopisteiden laskeminen perustuu vuoteen 1991, Slovenian kauttakulkuliikenteeseen kyseisenä vuonna vaikuttaneet erityisolosuhteet otetaan asianmukaisella tavalla huomioon. Tämän asian käsittelyn aloittamiseksi järjestetään sopimuspuolten välisiä teknisiä kokouksia vuoden 1996 aikana heti, kun se on mahdollista.